Diari Oficial de la Generalitat Valenciana


Sumari del DOGV 8183, del 04-12-2017 (2017/9910)

Notificació de la sentència dictada en el procediment exequatur número 2271/2014.
---------------------------------------------------------------------------------

### Dades del document

Número de DOGV
:   8183

Data del DOGV
:   04-12-2017

Secció del DOGV
:   IV. ADMINISTRACIÓ DE JUSTÍCIA

Número del document
:   2017/9910


Organisme emissor
:   Jutjat de Primera Instància Número 3 de Torrevieja

Tipus de document
:   Edicte

Notificació de la sentència dictada en el procediment exequatur número 2271/2014. [2017/9910]  
Procediment: exequatur [EXE] 2271/2014.  
Matèria estadística: altres contenciosos (processos de família).  
Demandant: Elena Samarina.  
Procuradora: Araceli Devesa Partera.  
Demandat: Oleg Alexandrovich Samarin.  
  
En el judici referenciat s'ha dictat una interlocutòria que té el text que literalment és com segueix:  
«Interlocutòria número 184/2017  
Magistrada jutgessa que la dicta: Rosa Barea Moncholí.  
Lloc: Torrevieja (Alacant).  
Data: 9 de maig de 2017.  
  
Antecedents de fet  
Primer. En data 29 d'octubre de 2014, per la representació processal d'Elena Samarina es va presentar una demanda en la qual sol·licitava el reconeixement de la Sentència de divorci dictada pel Jutjat de Pau del Sector Judicial número 76 de Moscou, per la qual es declarava el divorci entre la senyora Samarina i Oleg Alexandrovich Samarin; al·legava en la seua demanda quants fonaments de fet i de dret va tindre per convenients i que es donen per reproduïts.  
Segon. Admesa a tràmit la demanda, aquesta es va traslladar al cònjuge Oleg Alexandrovich Samarin, qui no va ser localitzat i es va procedir a la seua citació a través d'edictes i es va declarar en situació de rebel·lia processal.  
Tercer. Conferit el trasllat al Ministeri Fiscal, per informe de data 5 de febrer de 2015 es va manifestar la seua conformitat amb el reconeixement de la resolució dictada pels tribunals russos, i es van donar per reproduïdes les al·legacions contingudes en el seu escrit.  
  
Fonaments de dret  
Primer. Perquè una sentència o resolució dictada per un tribunal estranger produïsca efectes a Espanya, és necessari que prèviament se sotmeta a un procediment legal de reconeixement d'aquesta per part dels tribunals espanyols. El dit procediment es denomina exequatur i es regula en els articles 951 i següents de la Llei d??enjudiciament civil de 1881.  
El procediment d'exequatur es troba regulat en la secció II, De les sentències dictades per tribunals estrangers, del títol VIII, De l'execució de les sentències, de la Llei d'enjudiciament civil de 1881 en els articles 951 a 958. No obstant això, si el que es pretén reconéixer i executar és una resolució dictada per un Tribunal de la Unió Europea, ens trobem amb el Reglament (CE) 44/2001 del Consell, de 22 de desembre de 2000, relatiu a la competència judicial, el reconeixement i l'execució de resolucions judicials en matèria civil i mercantil, i el Reglament (CE) 2201/2003, del Consell, de 27 de novembre de 2003, relatiu a la competència, el reconeixement i l'execució de resolucions judicials en matèria matrimonial i de responsabilitat parental, pel qual es deroga el Reglament (CE) 1347/2000.  
  
Segon. Segons estableix la Llei d'enjudiciament civil de 1881, en els articles 951 a 954, perquè una sentència estrangera tinga força executòria a Espanya és necessari:  
1. Que així ho disposen els tractats internacionals.  
2. En el cas que no haguera cap tractat internacional, caldrà ajustar-se al principi de reciprocitat entre ambdós països, és a dir, si l'estat de què emana la sentència atorga o no valor a les sentències dictades a Espanya, així, si la sentència procedeix d'un estat en què es dóna compliment a les sentències dictades pels tribunals espanyols, tindrà força a Espanya, al contrari si la sentència procedeix d'un estat en què no es dóna compliment, no tindrà força a Espanya.  
3. Finalment a falta de tractat internacional o principi de reciprocitat aplicable, la sentència ha de reunir els requisits següents:  
a) Que haja sigut dictada a conseqüència de l'exercici d'una acció personal.  
b) Que no haja sigut dictada en rebel·lia.  
c) Que l'obligació per al compliment del qual s'haja procedit siga lícita a Espanya.  
d) Que reunisca els requisits necessaris en la nació en què s'haja dictat per a ser considerada com autèntica, i els que les lleis espanyoles requerisquen perquè faça fe a Espanya.  
Tercer. Després de ser presentada la sol·licitud davant del Jutjat de Primera Instància, el jutge haurà de donar audiència a la part contra qui es dirigisca i al Ministeri Fiscal. Per a citar l'altra part el jutjat lliurarà una certificació a l'audiència en el territori del qual estiga domiciliada, i l'interessat disposarà d'un termini de trenta dies a partir de la recepció de la comunicació per a la seua compareixença. Passat el termini indicat, encara que no haja comparegut la part contrària, el tribunal haurà de prosseguir amb el coneixement de les actuacions.  
Tal com hem dit, el jutjat podrà homologar la sentència dictada en el país estranger o no homologar-la, sempre que es complisquen els pressupostos següents:  
1. Si hi ha tractats respecte d'això amb l'estat del qual emana la sentència. D'existir s'ha d'atindre a aquests. En cas contrari, s'aplica el principi de reciprocitat.  
2. Si hi ha reciprocitat amb el país d'origen de la sentència, o siga, si l'estat del qual emana la sentència li atorga valor a les emanades de l'estat davant de qui es tramita l'exequatur.  
3. La compatibilitat de la sentència amb les lleis del país on se sol·licita que siga reconeguda. Especialment està referit a:  
Que no continga res contrari a la legislació del país on es tramita.  
  
Que no s'opose a la jurisdicció del país on es tramita.  
Que la part contra qui s'invoca la sentència haja sigut notificada conforme a dret.  
Que la sentència es trobe confirmada d'acord amb la llei de l'estat d'on es va atorgar.  
  
En el procediment d'exequatur, el tribunal espanyol no controla la llei aplicada al fons de l'assumpte ni es controla el fons de l'assumpte, sinó que es limita a verificar que la resolució dictada pel tribunal estranger és d'acord amb l'ordenament jurídic espanyol perquè puga produir efectes al nostre país.  
Quart. En el cas d'interlocutòries, concorren tots els pressupostos necessaris per a reconéixer la validesa de la resolució dictada pel tribunal estranger:  
a) Hi ha conveni internacional subscrit amb Rússia, el conveni sobre assistència judicial en matèria civil entre el Regne d'Espanya i la Unió de Repúbliques Socialistes Soviètiques, firmat a Madrid el 26 d'octubre de 1990.  
b) La resolució dictada a Rússia, el reconeixement de la qual es pretén, no va ser dictada en rebel·lia de cap dels intervinents.  
c) La resolució russa és d'acord amb l'ordenament jurídic espanyol, al pretendre que es reconega una sentència de divorci que no contravé les disposicions de l'article 85 i següents del Codi Civil.  
d) La resolució compleix amb tots els requisits d'autenticitat exigits pels tractats internacionals i la legislació espanyola, al gaudir de la preceptiva postil·la.  
Per tot això, procedeix reconéixer la Sentència de divorci dictada pel Jutjat de Pau del Sector Judicial número 76 de Moscou i permetre que la dita resolució produïsca efectes a Espanya per mitjà de la seua inscripció en el Registre Civil.  
Vistos els preceptes legals invocats i la resta de de preceptiva i legal aplicació, procedeix dictar la següent  
  
Part dispositiva  
Es reconeix la validesa a Espanya de la Sentència de divorci dictada pel Jutjat de Pau del Sector Judicial número 76 de Moscou (Rússia) respecte dels cònjuges Elena Samarina i Oleg Alexandrovich Samarin, i s'ha de procedir a la seua inscripció en el Registre Civil del Consolat General d'Espanya a Moscou i en el Registre Civil central.  
  
Notifiqueu aquesta resolució a les parts i al Ministeri Fiscal, feu-los saber que no és ferma i contra aquesta pot interposar-se un recurs d'apel·lació en el termini de vint dies en la forma prevista en els articles 455 i següents de la Llei d'enjudiciament civil.  
Aquesta és la meua interlocutòria, ho dispose, ho mane i firme. La jutgessa, Rosa Barea Moncholí, del Jutjat de Primera Instància número 3 de Torrevieja i el seu partit judicial. En done fe.»  
  
Atés que es desconeix el domicili o la residència actuals d'Oleg Alexandrovich Samarin, en qualitat de demandat, per resolució recaiguda en el procediment de referència i de conformitat amb el que disposen els articles 156.4 i 164 de la Llei 1/2000, d'Enjudiciament Civil, jo, la lletrada de l'Administració de justícia María Amparo Marco Martínez-Arenas, he disposat la publicació d'aquest edicte en Diari Oficial de la Generalitat Valenciana per a portar a efecte la diligència de notificació.  
  
Torrevieja, 6 de juliol de 2017.- La lletrada de l'Administració de justícia: María Amparo Marco Martínez-Arenas.